ગયા વર્ષે ઑગસ્ટથી તેમના લગ્નજીવનમાં મુશ્કેલીઓ ચાલી રહી છે એવા સમાચાર આવ્યા હતા. તેમણે તેમના લગ્નજીવનને બચાવવા માટે ખૂબ જ પ્રયત્ન કર્યા હોવા છતાં એને ન બચાવી શકતાં તેમણે આખરે ડિવૉર્સ માટે અરજી કરી છે. ગયા રવિવારે પુણેમાં વાહબિઝના ભાઈના લગ્નમાં વિવિયને હાજરી નહોતી આપી. તેમ જ આજે તેના ભાઈના રિસેપ્શનમાં પણ વિવિયન જોવા નહીં મળે. લગ્નમાં હાજર દરેક વ્યક્તિ વિવિયનની રાહ જોઈ રહી હતી, પરંતુ વાહબિઝના પરિવારે તેને આમંત્રણ જ નહોતું આપ્યું જેથી વિવિયન નહોતો આવ્યો. વિવિયન અને વાહબિઝે ૨૦૧૩માં લગ્ન કર્યા હતાં અને તેઓ છેલ્લા ચાર મહિનાથી અલગ રહેતાં હતાં. ગયા વર્ષે નવેમ્બરમાં વિવિયન તેની પત્ની વાહબિઝની બર્થ-ડે પાર્ટીમાં ન આવતાં તેઓ એકબીજાથી અલગ થઈ રહ્યાં છે એ વાતે વધુ જોર પકડ્યું હતું. વિવિયને તેની પત્નીના શો ‘બહૂ હમારી રજનીકાંત’ના સેટ પર હાજરી આપતાં એવી વાતો ચાલી હતી કે તેઓ ફરી સાથે થઈ ગયાં છે. જોકે આ વિશે વાહબિઝનો ફ્રેન્ડ કહે છે, ‘તેમની રિલેશનશિપનો અંત આવી ગયો છે. તેઓ હવે ફરી સાથે નહીં થાય. તેમની વચ્ચે ચાલી રહેલા પ્રૉબ્લેમને લઈને વાહબિઝ જાહેરમાં ઘણી વાર બોલતી જોવા મળી છે. જોકે વિવિયને આ વિશે ચૂપકી સાધી છે. તેઓ બન્ને ફરી સાથે થવા માટે કોઈ જ પ્રયત્ન નથી કરી રહ્યાં.’